Solide og synkrone stigninger er set de seneste 24 timer i kryptovalutaer som bitcoin, ethereum, litecoin, ripple.

De fire kryptovalutaer stiger med henholdsvis 3,9 pct., 5,2 pct., 6,6 pct. og 4 pct., men der er også synlige stigninger til mange af de andre kryptovalutaer som bitcoin cash (8 pct.), stellar (4,4 pct.) og cardano (5,5 pct.) – alle stigninger ifølge coinmarketcap.com.

Stigningerne er dog slatne sammenlignet med de kursspring, der blev set i løbet af 2017, hvor normalen var tocifrede stigninger.

De nye ryk kommer efter, at der har været meget stille på kryptofronten og efter, at hysteriet var på sit højeste i 2017 og ved indgangen til 2018.

I december 2017 kunne man således købe en bitcoin til 19.362,70 dollar for at være helt præcis og ifølge coinmarketcap.com.

Priserne er raslet ned

Siden er prisen på en bitcoin raslet ned, og kan i dag erhverves for 6629 dollar, det skal dog ses i lyset af, at en bitcoin kostede i underkanten af 900 dollar i begyndelsen af januar 2017.

Hvad angår ethereum, der også er en af de mest populære kryptovalutaer, er prisen 474 dollar mod topniveauet på 1389 dollar i begyndelsen af 2018.

Litecoin handles til ca. 83 dollar mod 359 dollar I slutningen af 2017, mens ripple koster 0,465620 dollar mod 3,29 dollar i januar 2018.

Kilde Børsen.dk